
Παρασκευή, 21 Αυγούστου 2026
ΔΕΛΤΙΟ ΤΥΠΟΥ
Εντοπισμός και διάσωση 44 αλλοδαπών στους Καλούς Λιμένες – Αλιευτικός έλεγχος στη Χαλκίδα – Εντοπισμός 33 αλλοδαπών στους Καλούς Λιμένες -  Πτώση οχήματος στη θάλασσα στο Ηράκλειο – Χειριστές sup σε δυσχερή θέση στη Μύρινα

Τις πρώτες πρωινές ώρες σήμερα, ενημερώθηκαν οι Λιμενικές Αρχές της Αγίας Γαλήνης, του Κόκκινου Πύργου και των Καλών Λιμένων από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ., για παροχή συνδρομής σε μία λέμβο με αλλοδαπούς επιβαίνοντες, στη θαλάσσια περιοχή 35 ν.μ. νότια των Καλών Λιμένων. Οι 44 αλλοδαποί (42 άντρες, 1 γυναίκα και 1 ανήλικος) περισυλλέχθηκαν από σκάφος της δύναμης Frontex και μεταφέρθηκαν στο λιμάνι των Καλών Λιμένων. Στη συνέχεια, οι διασωθέντες μεταφέρθηκαν στο λιμάνι του Ηρακλείου, συνοδεία στελεχών του Κλιμακίου Ειδικών Αποστολών του Κεντρικού Λιμεναρχείου Ηρακλείου καθώς και στελεχών του Α.Τ. Φαιστού. Προανάκριση διενεργείται από το Κεντρικό Λιμεναρχείο Ηρακλείου.

*****

Τις πρωινές ώρες σήμερα, στο πλαίσιο ελέγχων για την πρόληψη παράνομης αλιευτικής δραστηριότητας, εντοπίστηκε 54χρονος ημεδαπός, από στελέχη της Λιμενικής Αρχής της Χαλκίδας, στη θαλάσσια περιοχή «ΠΑΡΑΛΙΑ ΑΥΛΙΔΑΣ» του νότιου Ευβοϊκού κόλπου, να έχει αλιεύσει με ελεύθερη κατάδυση δέκα κιλά όστρακα του είδους «ΣΤΡΕΙΔΟΧΤΕΝΑ», τα οποία παντελώς απαγορευμένο στην ερασιτεχνική αλιεία. Από το Κεντρικό Λιμεναρχείο Χαλκίδας, κινήθηκε η διαδικασία επιβολής διοικητικών κυρώσεων, ενώ τα κατασχεθέντα αλιεύματα καταστράφηκαν σύμφωνα με την ισχύουσα νομοθεσία.

Διαθέσιμο φωτογραφικό υλικό έχει αναρτηθεί στο www.hcg.gr 

*****

Τις πρωινές ώρες σήμερα, ενημερώθηκε η Λιμενική Αρχή των Καλών Λιμένων για την αποβίβαση αλλοδαπών από λέμβο, στην περιοχή «ΨΑΡΗ ΦΟΡΑΔΑ» δήμου Βιάννου. Στο σημείο μετέβη στέλεχος Λ.Σ.-ΕΛ.ΑΚΤ. και στέλεχος του Α.Τ. Βιάννου, όπου εντόπισαν 33 αλλοδαπούς (29 άντρες, 2 γυναίκες και 2 ανήλικους). Στη συνέχεια, οι αλλοδαποί οδηγήθηκαν συνοδεία στελέχους Κλιμακίου Ειδικών Αποστολών του Κεντρικού Λιμεναρχείου Ηρακλείου, στο λιμάνι του Ηρακλείου. Προανάκριση διενεργείται από το Κεντρικό Λιμεναρχείο Ηρακλείου.
*****
Τις μεσημβρινές ώρες σήμερα, ενημερώθηκε η Λιμενική Αρχή του Ηρακλείου για περιστατικό πτώσης ενός φορτηγού (Φ/Γ) οχήματος στη θάλασσα, εντός του λιμένα Γουβών του Δήμου Χερσονήσου. Αμέσως στο σημείο μετέβησαν στελέχη Λ.Σ.-ΕΛ.ΑΚΤ., όπου εντόπισαν το Φ/Γ εντός της θάλασσας, σε βάθος περίπου 30 εκατοστών, ενώ ο οδηγός και μοναδικός επιβαίνων είχε εξέλθει μόνος του, καλά στην υγεία του. Από το περιστατικό δεν διαπιστώθηκε θαλάσσια ρύπανση, ενώ το όχημα ανελκύστηκε, με μέριμνα του ιδιοκτήτη. 
*****

Τις πρωινές ώρες σήμερα, ενημερώθηκε η Λιμενική Αρχή της Μύρινας ότι δύο άτομα τα οποία επέβαιναν σε σανίδα όρθιας κωπηλασίας (sup), βρίσκονται σε δυσχερή θέση, στην παραλία του Αγίου Ιωάννη. Στο σημείο έσπευσαν ένα Περιπολικό σκάφος Λ.Σ.-ΕΛ.ΑΚΤ., ένα Ναυαγοσωστικό σκάφος Λ.Σ.-ΕΛ.ΑΚΤ., το σωστικό σκάφος «ΝΕΜΟ» Σ. ΜΥΡ. 666, καθώς και ένα Περιπολικό όχημα από στεριάς. Οι δύο χειριστές εξήλθαν στην ακτή με ιδία μέσα δηλώνοντας καλά στην υγεία τους. Από το Λιμεναρχείο Μύρινας επιβλήθηκαν οι προβλεπόμενες διοικητικές κυρώσεις. 

ΕΛΛΗΝΙΚΗ ΔΗΜΟΚΡΑΤΙΑ

